
Për kalimin në përgjegjësi administrimi, nga Ministria e Mbrojtjes te Ministria e Punës, Çështjeve Sociale dhe ShanSeve të Barabarta, të disa objekteve dhe të truallit funksional, me sipërfaqe totale 45 000 m2 pjesë e pronës nr.117, me emërtim “Kompania e zbulimit, raketave KT, të BRRSH”, me vendndodhje në Sharrë, Tiranë, dhe për një ndryshim në vendimin nr.515, datë 18.7.2003 të Këshillit të Ministrave, “Për miratimin e listës së inventarit të pronave të paluajtshme shtetërore, të cilat i kalojnë në përgjegjësi administrimi Ministrisë së Mbrojtjes”, të ndryshuar

Në mbështetje të nenit 100 të Kushtetutës dhe të neneve 13 e 15 të ligjit nr.8743, datë 22.2.2001 “Për pronat e paluajtshme të shtetit”, të ndryshuar, me propozimin e Ministrit të Mbrojtjes, Këshilli i Ministrave 

Vendosi:

1. Kalimin në përgjegjësi administrimi, nga Ministria e Mbrojtjes te Ministria e Punës, Çështjeve Sociale dhe Shanseve të Barabarta, të disa objekteve dhe të truallit funksional, me sipërfaqe totale 45 000 m2 pjesë e pronës nr.117, me emërtim “Kompania e zbulimit, raketave KT, të BRRSH”, me vendndodhje në Sharrë, Tiranë, sipas planrilevimit,  bashkëlidhur këtij vendimi, për ta përdorur për sistemimin dhe për ngritjen e një vendqëndrimi të përhershëm të familjeve të komunitetit rom.
2. Sipërfaqja e truallit dhe e ndërtesave, pjesë të pronës nr.117, me emërtim “Kompania e zbulimit, raketave KT, të BRRSH”, Sharrë, Tiranë, sipas pikës 1, të këtij vendimi, të hiqet nga lista e inventarit të pronave të paluajtshme shtetërore, e cila i bashkëlidhet vendimit nr.515, datë 18.7.2003 të Këshillit të Ministrave.
3. Ministrisë së Punës, Çështjeve Sociale dhe Shanseve të Barabarta i ndalohet ta ndryshojë destinacionin e sipërfaqes së pronës, të përcaktuar në pikën 1 të këtij vendimi, ta tjetërsojë ose t’ua japë në përdorim të tretëve.
4. Ngarkohen Ministri i Mbrojtjes, Ministri i Punës, Çështjeve Sociale dhe Shanseve të Barabarta, Agjencia e Inventarizimit dhe Transferimit të Pronave të Paluajtshme dhe kryeregjistruesi i Pasurive të Paluajtshme të Republikës së Shqipërisë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

